
			                     
Врз основа на член 28, став 3 од Законот за заштита и благосостојба  на животните (Службен весник на Република Македонија бр. 149/14, 149/15, и 53/16)  Советот на Општина Кочани  на седницата одржана на 22.12. 2025 годina,  донесе

ПРОГРАМА 
за поставување  на урбана опрема на подрачјето на Општина Кочани во 2026 година

						I.
Со оваа Програма се утврдуваат бројот, видот и големината на урбаната опрема, како и локациите и објектите на кои може да се постави истата.
Урбана опрема се поставува на јавни површини кои претставуваат градежно изградено и уредено земјиште. 

I. ВИДОВИ, КРИТЕРИУМИ И СТАНДАРДИ ЗА ПОСТАВУВАЊЕ НА УРБАНА ОПРЕМА НА ПОДРАЧЈЕТО НА ОПШТИНА КОЧАНИ

Член 1
 	(1) Под урбана опрема се смета опрема за продажба на билети за јавен превоз, весници, сувенири, цвекиња, храна, сладолед, автобуски постојки, опрема во функција на туристички, културни и спортски настани, опрема за спортско рекреативни активности, јавни санитарни јазли, тераси со или без настрешници, платформи за јавни манифестации на копно и на водна површина, покриени и непокриени шанкови, рекламни и информативни паноа, детски игралишта, настрешници кои се поставуваат на јавна површина, фонтани, чешми, клупи и корпи за отпадоци, подземни контејнери и друга урбана опрема согласно одредбите од Законот за градење.
 	(2) Под јавна површина се подразбира простор кој во важечките акти за уредување на просторот е дефиниран и означен со регулациони линии, градежно земјиште кое е во општа употреба и воздушниот простор над него. 
(3) Слободна проодна површина е дел од јавната површина наменета исклучиво за движење на пешаци, на која не смее да се поставува урбана опрема.

Член 2
(1) Урбана опрема се поставува на јавни површини кои претставуваат градежно изградено и уредено земјиште, без притоа да се наруши основната намена на просторот и безбедноста во сообраќајот.

Член 3
 	(1) Одредбите на оваа одлука се применуваат во  постапката по барањето за поставување на урбана опрема на јавни површини.
 (2) Одредбите на оваа одлука не се однесуваат на дефинирани градежни парцели согласно детален урбанистички план.


Член 4
 (1) Со поставување на урбана опрема не смее да се попречува или отежнува користењето на станбените, деловните  и други објекти, односно нивната функција на живеење или работење, да се загрозува сигурноста на сообраќајот, да се намалува пропишаната слободна проодна површина, да се уништува зелената површина.
 (2) Урбаната опрема, со својот изглед и форма, не смее да го нарушува или намалува естетскиот и општиот изглед на околината, а со вршењето на дејноста не смее да се создава нечистотија, недозволена бучава или непријатна миризба.
(3) Површината што служи за употреба на урбаната опрема мора да се одржува во хигиенски исправна состојба.
Член 5
 (1) Поставување на урбана опрема се врши на начин што истата не смее да биде трајно прицврстена за подлогата, а нејзиното поставување и отстранување треба да може да се изведе лесно, едноставно и без оштетување на подлогата.

Член 6
(1) При поставување на урбана опрема, не смеат да се поставуваат бариери во просторот кои можат да го попречат безбедното движење на пешаците или да го оневозможат движењето на лица со хендикеп.
 (2) При поставување на урбана опрема, не смеат да се преземаат градежни зафати, а особено не зафати со кои се менуваат материјалот и нивелетата на целата површина што се користи. 
(3) При поставување на урбана опрема, не може да се монтираат платформи или рампи, освен ако служат за нивелирање на подлогата за терен во пад каде котата на едната страна од платформата се поклопува со котата на теренот и не го попречуваат или отежнуваат движењето на пешаците или лица со посебни потреби.

                                                          Член 7
(1)  Минималната широчина на јавната површи на тротоари на сообраќајници на кои може да се постави урбана опрема, изнесува 3,2м, а за поставување на монтажно - демонтажен или типски објект од лесна конструкција истата треба да изнесува минимум 4,5м.
(2) При поставувањето на урбаната опрема мора да се запазат следните стандари: поставувањето на урбаната опрема е на минимално растојание од 0.80 м од рабникот на коловозот (за кошничка за отпадоци, жардињери, рекламни направи и др.) односно 1.5м до 2,5м од рабникот на коловозот (за автобуски стојалишта, киосци, дрвореди), или 1,4м до 2,4м  (за опрема за  продажба и изложување на производи- витрини, полици, фрижидери).
 (3) Минималната височина при поставување на чадори за сонце изнесува 2.4 м, а при поставување на настрешници и тенди минималната височина изнесува 3.2 м. 

Член 8
(1) Поставувањето на урбана опрема пред деловните објекти каде што се врши дејност, е дозволено само во широчината на деловниот објект кон јавната површина, доколку се исполнети стандардите од оваа одлука и условите од други прописи. 

Член 9
(1) При поставување на урбана опрема на тротоари, минималната слободна проодна површина од попречниот профил на тротоарот изнесува 1,5м. 
(2) Исклучок претставуваат простори кај кои во партерот постои реализирана граница помеѓу просторот за движење на пешаци и бараниот простор за поставување на опрема (столчиња, денивелација и сл.) но просторот за движење не може да биде помал од 1,5м. 
(3) Широчината на слободната проодна површина на тротоарите, се мери од рабникот на коловозот или на велосипедската патека. Доколку на тротоарот има дрвја, комунален или рекламен објект, широчината на слободната проодна површина се мери од граничникот на дрвото или од најистурената точка на пречникот на дрвото, на комунален или рекламен објект, во правец на делот од јавната површина што е предмет на користење. 

Член 10
(1) Поставување на урбана опрема не е дозволено на делот од тротоарот во зоната на свртување на улицата, односно во зоната на вкрстување на улиците (магистрални и собирни), која изнесува минимум 8,0 м од пресечната точка на двете регулациони линии.
 (2) Доколку пешачката површина е поголема од 5,0 м, во радиусот на свртувањето дозволено е поставување на урбана опрема за летна тераса при што треба да се запази проодна површина со ширина од 2,5 м од работ на коловозот односно од најистурениот елемент (дрво, комунален или рекламен објект). 

Член 11
(1) При поставувањето на урбаната опрема, покрај стандардите утврдени со оваа Одлука, мора да се почитуваат специфичните услови на локацијата, интензитетот на пешачкото движење и видот на дејноста која се врши и слично.


II. ВИДОВИ НА УРБАНА ОПРЕМА  НА ПОДРАЧЈЕТО НА ОПШТИНА КОЧАНИ

Член 12

Платформите за јавни манисфестации
(1) Платформите за јавни манисфестации (спортски, културни, туристички и забавни ) како и придружните објекти во функција на истите, се со висини и површини кои овозможуваат безбедност при нивното користење. 
(2) Платформите се поставуваат на изградено градежно земјиште кое може да прими поголема група на граѓани, согласно стандардите на оваа одлука. 
(3) Поставувањето и отстранувањето треба да биде непосредно пред и по завршувањето на манифестацијата, а просторот треба да се уреди во првобитна состојба од страна на субјектот кој ја користел јавната површина.

Член 13

Информативните паноа
(1) Информативните паноа служат за јавна намена, за информирање на граѓаните (карта на град Кочани, возен ред и друго) и огласување за културно-уметнички, спортски и други манифестации. Информативните паноа можат да бидат слободностоечки, преносливи, прицврстени на објект и сл.
 (2) Поставувањето на информативните паноа не смее да го попречува нормалното одвивање на сообраќајот. 

Член 14

Јавни санитарни јазли
(1)  Поставувањето на јавни санитарни јазли се врши на уредени површини, во близина на јавно зеленило, паркинг, оддалечени од влезови и излози на објекти. Истите не смеат да го попречуваат користењето на околните објекти и јавни површини. Може да се типски објекти или да се изведени со посебен проект соодветен за соодветна локација.

Член 15

Автобуски постројки
(1) Поставувањето на автобуски постројки да биде  во согласност со законот за безбедност на патен сообраќај и јaвни патишта, а димензионирањето да се врши со мултиплицирање на модули од 4м2 до 12м2.

Член 16

Покриени и непокриени шанкови и летни тераси
 (1) Покриени и непокриени шанкови и летни тераси се поставуваат во зависност од расположивата јавна површина, при што неопходно е исполнување на условот да не се наруши урбанистичката концепција на просторот и параметрите  за непречено безбедно движење од сите корисници согласно правилникот за стандари и нормативи за урбанистичко планирање, особено по однос на минималните димензии на пешачки површини-тротоари по однос на непречено користење на околните објекти и простори за јавна намена, протокот на сообраќајот (пешачки, движење на лица со хендикеп), пристап на амбулантно, противпожарно, полициско и комунално возило (возила на јавни служби). Составен дела на шанковите може да биде и летна тераса.
(2)  За заштита на елементите на урбаната опрема за време на врнежи истата може да се прекрие со лесен материјал или елементите да се отстранат од јавната површина. При тоа се забранува складирање на урбаната опрема покрај излогот и сите видливи страни на локалот кон улица и негово натрупување на куп. 

Член 17
(1) На површината на која се поставува  урбана опрема за организација на летни тераси дозволено е поставување на: лесно подвижни маси, столици, жардињери, ограда, чадори, настрешници или тенди. 
(2) Сите елементи на опремата што се поставува на летната тераса (маси, столици, настрешница, чадори, постаменти за чадори, жардињери, ограда и др.) не смеат да го преминуваат работ на одобрената површина.
(3) Јавна површина може да се користи за летна тераса (вршење на угостителска дејност) со поставување само на опрема за летна тераса, а не и дополнително фрижидери, витрини и друго. 
             (4)  Минимална ширина на површината потребна за поставување на урбана опрема за угостителство за поставување на еден ред маси со столови и клупи изнесува 1,5м. 

Член 18
(1) Сите направи за заштита од атмосферски влијанија (чадори, тенди и настрешници) поставени на една тераса треба да бидат усогласени по боја и облик и да сочинуваат една естетска целина.
 (2) Чадорите се со минималната слободна височина од 2.4м. Чадорите за сонце поставени и отворени не смеат со ниеден елемент да ја надминуваат линијата на одобрениот простор, можат да ја наткрива само одобрената површина и не смеат да бидат прицврстени за подлогата. 
 (3) Тендите се типски - монтажни елементи со роло механизам конзолно поставени на чело на објектот и се поставуваат доколку на јавната површина има простор за еден ред на маси и столици паралелно со ѕидот на објектот без потпирачи на јавната површина. 
(4)  При поставувње на тенди над зона во која се организираат летните тераси минималната слободна височина изнесува 3.2м. 
 (5) Поставена и монтирана тендата смее да го наткрива само одобрениот простор за летна тераса. 
Член 19

     Настрешница
(1) Настрешница е лесен монтажно - демонтажна елемент кој се поставува на два столба кои не смеат да бидат прицврстени за јавната површина, со платно и со роло механизам. 
(2) При поставувње на настрешници минималната слободна височина изнесува 3.2м. 
(3) Доколку се поставува настрешница не се поставуваат други видови на направи за заштита од атмосферски влијанија.

Член 20

                                                        Оградите и жардињерите
(1) Оградите и жардињерите поставени на летна тераса не смеат да излегуваат со ниеден елемент надвор од дозволениот простор за летна тераса, не смеат да бидат фиксно прицврстени за подлогата и не смеат да имаат висина поголема од 0,8 м. 
(2) Оградите и жардињерите треба да биде изведена од квалитетни материјали со високо естетско ниво и да се вклопуваат во амбиентот. 
(3) Во пешачките зони жардињерите може да го уивичат зададениот простор, доколку тоа го подобрува естетскиот изглед на целокупното опкружување. 

Член 21

                                                   Самостоечки рекламни паноа
 (1) Самостоечки рекламни паноа можат да се постават на пешачките и зелените површини во профилот на сообраќајниците во градот и во населените места согласно одредбите од важечките законски прописи, при што не смее да се попречува движењето или видливоста, согласно прописите за безбедност на сообраќајот на патиштата.
(2) Во заштитниот појас на општински пат надвор од населено место може да се поставуваат натписи и рекламни табли. Оддалеченоста мора да биде од најмалку 5 метри, сметајќи од крајната точка на патниот појас, без да ја попречуваат прегледноста и да ја загрозуваат безбедноста на сообраќајот на патот.

Член 22

Опремата за забава на деца и детски игралишта
(1) Опремата за забава на деца и детски игралишта може да се  постави на места со доволен простор за таа намена (на поголеми јавни површини или неизградено земјиште).
(2) Детско игралиште може да се постави на изградено или неизградено градежно земјиште, или уредено зеленило, со елаборат за поставувањена урбана опрема.
(3) Детско игралиште може да се постави со елаборат за поставување на урбана опрема погодно за таа намена. 


Член 23

Фонтани, чешми, клупи и корпи за отпадоци
 (1) Фонтани, чешми, клупи и корпи за отпадоци се поставуваат на јавни површини, во зависност од бројноста и потребите на корисниците. 
(2) Клупите и корпите за отпадоци се дел од урбаната опрема на градот и се поставувават на поголема јавна пешачка површина, плоштад, поголеми пешачки патеки, на автобуски постојки и на други локации согласно елаборат за поставување на урбана опрема. 
(3)  Покрај клупите потребно е да има обезбеден поплочен простор со димензии од 1,0м х 1,2м  за луѓето со хендикеп. 
(4) Корпите за отпадоци може да бидат поставени:слободностоечки или прикачени за светилки или фасади на објекти. 

Член 24

                                              Подземни контејнери
· Подземен контејнер бр. 1
Крак на улица „Маршал Тито“ северно од Трговски центар блок „А“
· Подземен контејнер бр. 2
На аголот на улица „Маршал Тито“ и крак на улицата „Маршал Тито“ до зеленилото
· Подземен контејнер бр. 3
На улицата „Маршал Тито“, источно од Трговски центар блок „Б“ во зеленилото до паркингот  
· Подземен контејнер бр. 4
На улица „Димитар Влахов“ јужно од кулата „Треска“ на аголот од паркингоt

Подземните контејнерите ќе бидат поставени во Централното градско подрачје согласно графичкиот прилог.

Член 25

Жардињери со цвеќе и граничници
 (1) Жардињери со цвеќе и граничници се поставуваат со цел визуелно да се ограничи просторот определен урбана опрема од слободната проодна површина или да се ограничи просторот меѓу сообраќајница и пешачка површина. 
 (2) Одобрението за овие елементи е со времетраење колку и одобрението за поставување на  урбана опрема, по што овие елементи треба целосно да се отстранат од просторот. 
(3)  Максималната висина на жардињерите и граничниците е 0.80 м.

Член 26

Тезги
(1)  Тезги се лесно подвижни елементи на урбаната опрема кои се поставуваат по повод празници и манифестации или на простори во градот определени со посебни елаборати и служат за продажба на соодветни производи на пригодната намена. 
(2)  Тезгите треба да се со унифициран изглед и боја соодветни на спецификите на локацијата. Максималната површина на тезгите изнесува 2,0 м до 4,0 м, и се поставуваат и отстрануваат по завршување на дејноста.
(3)  Не е дозволено лоцирање на тезги пред влезови на јавни, деловни и станбени објекти.
					Член 27

Опрема за спортско‐рекреативни активности
(1) Под  овој  вид  урбана  опрема  се  подразбира  опрема  за  спортско‐ рекреативни активности и спортски настани, заедно со друга придружна урбана  опрема дефинирана со овие стандарди  или со посебен елаборат. Опремата  за  спортско‐рекреативни  активности  се  поставува,  на  локации  одобрени  со  решение  од  странана  Градоначалникот  на  Општина  Кочани  по  претходно  одобрен  елаборат  од  Комисијата  за  поставување  урбана  опрема  формирана  од  Градоначалникот,  при што тие не треба  да  го  попречуваат  движењето  на  учесниците  во  сообраќајот  (пешачки, велосипедски, автомобилски) Површините  за  поставување  на  опремата  за  спортско-рекреативни  активности  ќе  се  димензионираат во зависност од конкретната активност, местоположбата и конфигурацијата на теренот. Опремата за спортско рекреативни активности  може  да  биде  изработена    од  конструктивни  елементи  што  ќе  бидат  прицврстени  за  фундаменти со цел да се обезбеди нејзина стабилност.

	Член 28

        			 Монтажно‐демонтажни типски објекти
(1) Монтажно‐демонтажни објекти од лесна конструкција се наменети за продажба на весници, билети за јавен превоз, вода и безалкохолни пијалаци, сувенири, лотарија, кондиторски и слични производи, изработка, изложување и продажба на накит, уметнички предмети, предмети за различна употреба, сувенири.
Групирање на монтажните објекти се ограничува на најмногу 3 модули во група.
Монтажно‐демонтажни објекти од лесна конструкција можат да се поставуваат и на одредени места при одржување на хуманитарни, културни, забавни, спортски, изложбени, рекламно‐промотивни или деловно‐информативни и други активности по повод празници и манифестации како придружни објекти во функција на настаните.
(2) Обликовни услови
Монтажните објекти со своето обликување мора да бидат усогласени со просторот на кој се поставуваат кои ќе се определат со проект за поставување на урбана опрема. Начинот на покривање треба да биде типски без додаток на монтажна тенда. На монтажниот објект може да се постави рекламен натпис со големина не поголема од челото на објектот без можност за истакнување на други рекламни пораки. Рекламниот натпис да не го надминува горниот раб на монтажниот објект повеќе од 50см.
На надворешниот дел од монтажниот објект не се дозволени видливи инсталации или делови на уреди за вентилација и климатизација како и било каква опрема надвор од габаритот на објектот.
(3) Сообраќајни услови
Монтажен објект или групација на монтажни објекти мора да биде лоцирана на начин кој нема да го попречува слободното движење на пешаци, лица со посебни потреби и возила. Се поставуваат на оддалеченост од работ коловозот мин. 1,5м. до 2,5м, а од раскрсница мин. 10,0м. од почетокот на радиусот за десно свртување.
(4) Технички услови
При поставување на монтажниот објект мора да се обезбедат санитарно‐технички и хигиенски услови; да се обезбеди заштитен отвор со прописно изведен пулт за издавање на роба, да се обезбеди приклучок на електрична енергија, приклучок на вода и канализација. Подната, ѕидната и таванската облога како и пултот за издавање на стока
да се изведат од непропусен и неотровен материјал кој не впива и кој лесно се чисти.
(5) Услови за поставување на типски објекти
Објектите можат да бидат поставени од страна на општината, односно од страна на заинтересирани субјекти. Начинот на кој ќе бидат поставени овие објекти го утврдува Градоначалникот. Издавањето на објектите поставени од страна на Општина Кочани ќе се издаваат по пат на јавен оглас. Поставување на објекти од страна на заинтересирани субјекти исто така ќе се врши по претходно објавен јавен оглас за добивање право на поставување на објектите. Субјектот со кој ќе биде склучен договор може да постави само објект во тип и форма одобрена од Општина Кочани. Локациите за поставување на типски објекти се утврдуваат со годишната програма за поставување урбана опрема на територијата на Општина Кочани. По исклучок, а по претходно мислење од Комисијата за поставување урбана опрема формирана од градоначалникот, може да се одобри поставување на друг тип објекти со површина не поголема од 9 м2, кои се изработени од друг вид материјал и со друга форма и облик, но кои нема да го нарушат естетскиот и функционален изглед на околината и нема да пречат во безбедното одвивање на сообраќајот.

Член 29

Монтажно‐демонтажни јавни паркинзи
(1) Монтажно‐демонтажни јавни паркинзи се поставуваат во функција на објекти на органите на државната управа и на објекти на општините. Типот и локациите се определуваат со елаборат за поставување на паркиралишта, на јавна површина што претставува градежно изградено и уредено земјиште, заради привремена употреба на просторот. Јавните паркинзи со монтажно‐демонтажен карактер може да бидат поставени од заинтересирани субјекти или од страна на општината. Поставувањето на јавни паркинзи со монтажно‐демонтажен карактер од страна на заинтересирани субјекти ќе се врши по претходно објавен оглас за јавно наддавање за добивање право на поставување ваков тип објекти. Доколку јавните паркинзи со монтажно‐демонтажен карактер ги поставува општината, истите може да ги издаде под закуп на трети лица по пат на јавен оглас со јавно наддавање. Висината на закупнината ја утврдува Советот на општината со посебна одлука.
Член 30

Елементи за изложување на производи
 (1) Елементи за изложување на производи (храна) се витрини, полици, фрижидери.  
(2) Елементи за изложување на производи се поставуваат на јавна површина пред трговски локали, по правило во широчината на челото на локалот, без можност за нивно поставување во уредена зелена површина.
(3) Елементи за изложување на производи се поставува покрај зидот на локалот.
            (4) Над елементите за изложување на производи може да се поставуваат тенди за заштита, конзолно на челото на објектот без вертикални потпирачи. 
(5) Просторот што се користи за излагање на производи не смее да се оградува и затвора на било кој начин (најлони, застакленување и слично).
            (6) Графичкиот прилог за микролокациските услови за поставување урбана опрема ќе биде дефиниран од страна на надлежниот орган за издавање одобрение за поставување на урбана опрема, и ќе биде составен дел на одобрението.

Член 31

           (1)  Доколку површината за која се бара поставување на урбана опрема, е во границите на опфатот на заштитено подрачје или објект или за неа е утврден посебен режим на користење, потребно е да се прибави претходно мислење од органот на државната управа надлежен за работите на заштитата на културнот наследство, односно на природата.
(2) При поставување на урбана опрема се користи модуларен систем, со можно мултиплицирање на модулите за зголемување на вкупната површина на урбаната опрема.

III. Локации и површини на кои ќе се поставува урбана опрема

Член 32

(1)  Опрема за продажба на сладолед, билети за јавен превоз, весници, сувенири, храна ќе се врши во типски објекти кои мора да ги исполнуваат условите од Член 28 од оваа Програма:
Површината за опрема за продажба на сладолед, билети за јавен превоз, весници, сувенири, храна,  може да биде до 4м²,  цвеќиња со површина не поголема од 16м² и  може да се постави на следните локации:     
-  ул. „Маршал Тито” -  кај  Водостопанство,  1 локација 4 м2
-  ул. „Маршал Тито”- кај скалите  (за блок А)  1 локација  до 4м2
-  ул. „Тодосија Паунов” – кај биро за вработување 3локации  до 4м2
-  ул. „Тодосија Паунов” – спроти автобуска станица 3локации  до 4м2
- крстосница на ул. „Тодосија Паунов” – 9ти Мај 2локации  до 4м2
- во кругот на Општа болница 2 локации
- во кругот на Градска капела 2 локации
- ул.„Македонска“ пред детска градинка 1 локација
- Парк 2 локации

(2)  Автобуски постојки:
Површината на автобуска постојка е 4м²-12 м², а може да се мултиплицира согласно потребите, поставени согласно Одлука за уредување на линиски превоз на патници на подрачјето на Општина Кочани бр.09-552/2 од 26.02.2018 и Одлуката за изменување и дополнување на одлуката за уредување на линиски превоз на патници на подрачјето на Општина Кочани бр.09-923/1 од 25.04.2019 година.

(3)  Опрема во функција на туристички, културни и спортски настани:
- споменик Локубија,
- дом на култура Бели Мугри- летна сцена,
- градски парк,
- трговски центар,
- градски плоштад.

 - Градски парк
 - Пониква
Во графичкиот дел од програмата е прикажан градички приказ во која е дадена диспозицијата на планирана урбана опрема по локалитети и истата ги содржи следните информации:
· нумерација на објектите;
· КП каде се поставува урбаната опрема;
· местоположба, улица и број на урбаната опрема;
· број на модули;
· вкупна површина во м2;
· тип и намена

(5)  Опрема за спортско рекреативни активности:
- Пониква
- локалитет Бавчалук,
- локалитет Црница – градски базен,
- локалитет Локубија,
-  во дворна површина на ОУ „Кирил и Методиј” Кочани и СОУ „Ључо Сантов” Кочани, ОУ„Никола Карев” Кочани, ОУ „Малина Поп Иванова” Кочани, СОУ „Гошо Виќентиев” Кочани, ОУ „Раде Кратовче” Кочани, како и подрачните училишта во селата, 
- локалитет АСНОМ; 
- ул. „ Роза Петрова”- сиви дом;
- ул. „Цветан Димов”- лок. Колерски гробишта;
- ул. „Македонски  корпус”- усова чешма;

(6)  Јавни санитарни јазли:
 - Oколу Дом на културата  Бели Мугри;
 - Пристап кон споменик Локубија;
 - Градски пазар;
 - Градски трговски центар.

(7)  Тераси со или без настрешници:
 - Градски трговски центар;
 - Локалитет Локубија;

(8)  Платформи за јавни манифестации:
   - ул. „Скопска”, локација – Панаѓур
   - Градски парк
   - ГТЦ
   - Локалитет Локубија;

 (9)  Покриени и непокриени шанкови:
 - локалитет Локубија;
 - локалитет Градски базен.
 
(10)  Рекламни паноа:
    Самостоечки – рекламни паноа со површина до 16м2, кои се предвидуваат да се постават на пешачките  и зелените  површини во профилот на сообраќајниците  во град Кочани 16 локации, со површина до 16м2;

- Рекламно пано бр.01 Пат-27-Кочани преоѓа во улица „Димитар Влахов”.  
 - Рекламно пано бр.02 Лево од патот М-27-Кочани или улица „Димитар Влахов” на влезот во Кочани од правец на Штип. 
 - Рекламно пано бр.03 Десно од патот М-27-Кочани улица „Димитар Влахов”. 
- Рекламно пано бр.04 Десно од патот М-27-Кочани улица „Димитар Влахов”, (Водовод).
 - Рекламно пано бр.05 Десно од патот М-27-Кочани улица „Димитар Влахов”, 
 - Рекламно пано бр.06 На десната страна од улицата „Глигор Апостолов – Гочо”, веднаш до десниот брег на Кочанска река. 
 -Рекламно пано бр.07 -Аголот на оградата на СОУ „Љупчо Сантов” на североисточната страна на улица „Глигор Апостолов – Гочо”.
 - Рекламно пано бр.08 Двојниот мост на Кочанска река десен брег, улица „Глигор Апостолов – Гочо” која се вкрстува со улица „Тодосија Паунов”.
  - Рекламно пано бр.09 Зелен појас на улица „Тодосија Паунов” на свиокот кај СОУ „Гошо Викентиев”. 
  - Рекламно пано бр.10 Аголот на крстосницата помеѓу улиците „Асном” и „Тодосија Паунов” веднаш до ЦКУ „Бели Мугри”.
  - Рекламно пано бр.11 Улица „Маршал Тито “ веднаш до шопинг центар. 
  - Рекламно пано бр.12 Улица „ Маршал Тито” паркинг пред трговскиот центар. 
  - Рекламно пано бр.13 Левата страна на речното корито кај мостот до шопинг центар на улица „Кеј на Револуцијата”. 
  - Рекламно пано бр.14 Левата страна на реката на улица „Кеј на Револуцијата” кај мостот на плоштадот. 
  - Рекламно пано бр.15 Десната страна на реката на улица „Гоце Делчев” до мостот на плоштадот. 
  - Рекламно пано бр.16 Паркиралиште пред ООУ „Раде Кратовче” и северниот агол на градски пазар;

(11).Рекламни паноа поставени на столбови за јавно осветлување во сопственост на Општина Кочани со карактеристичен број на столб согласно улично осветлување, со површина до 0,5м2,  на следните улици:
- ул. „Тодосија Паунов”,   
      - ул. „Димитар Влахов”,
      - ул. „ Никола Карев”,
      - ул. „ Кеј на револуција”,
      - ул. „ Маршал Тито”,
      - ул. „Страшо Ербапче”,
      - ул. „Борис Трајковски”,
      - ул. „Стево Теодосиевски”.


(12).Електронски рекламни и информативни  паноа на јавни површини и на објекти, со површина до 10м2  можат да се постават на следните локации:
- Информативно пано –видео панел до 3 м2 -1 локација ЕЛС Општина Кочани , самостоечко
 - Информативно пано –видео панел  до 3м2  самостоечко, 1 локација - парк на револуцијата
- Рекламно и информативно пано и/или видео панел – трговски центар.
  
(13). Детски игралишта
   Урбана опрема за детски игралишта се поставува на подрачјето на општина Кочани и во населените места на површини предвидени за таа намена.

   (14). Фонтани, чешми, клупи и корпи за отпадоци
Фонтани, чешми, клупи и корпи за отпадоци се поставуваат на  јавни површини, долж улиците, во  трговски центар,  градски плоштад, парковите и детските игралишта, по потреба.
IV.
Покрај утврдените локации за поставување на урбана опрема на подрачјето на општина Кочани наведени во точката 14 од оваа Програма, Општина Кочани може да определи дополнителни локации за поставување на урбана опрема и дополнителни видови на урбана опрема која може да се постави на подрачјето на општината, во зависност од потребите на општината.
V.
 	 УСЛОВИ, НАЧИН И ПОСТАПКА ЗА ДОБИВАЊЕ НА ОДОБРЕНИЕ ЗА УРБАНА ОПРЕМА

Член 33

(1) Поставување на урбана опрема се врши врз основа на одобрение за поставување на урбана опрема.
(2) Одобрение за поставување на урбана опрема се издава за поставување на комунална урбана опрема, монтажно-демонтажна урбана опрема, рекламно-информативна урбана опрема и  комерцијално-угостителска  урбана опрема.
(3) Одобрението за поставување на урбана опрема на подрачјето на општина Кочани го издава Градоначалникот на Општина Кочани.

Член 34
(1) Физичките и правни лица за поставување на урбана опрема : рекламни натписи, рекламни табли, рекламни и информативни паноа,  на подрачјето на општина Кочани  плаќаат надоместок за нивното поставување утврден со одлука на Советот на Општина Кочани, а врз основа на одредбите од Законот за јавните патишта.
(2) Обврската за плаќање на надоместок за поставување на урбана опрема и тоа: рекламни натписи, рекламни табли, рекламни и информативни паноа не ја исклучува законската обврската за плаќање на комунална такса утврдена согласно Законот за комуналните такси.


Член 35
(1) Јавната површина на која се однесува издаденото одобрение  за поставување на урбана опрема, имателот на одобрението не може да ја издаде, или пренесе на користење во закуп или подзакуп  на друго лице со ниту еден правен акт. 

     						Член 36
(1) Издаденото одобрение за поставување на урбана опрема не значи ослободување од обврската за исполнување на други услови пропишани со закон.
(2) Општина Кочани го задржува правото да при реализација на планови и програми на општината, на имателот на одобрението за поставување на урбана опрема, му наложи дислокација на урбаната опрема или во целост го одземе одобрението.

Член 37
(1) Времетраењето на одобрението за поставување на урбана опрема, може да биде:
  - дневно, за време до 24 часа,
  - месечно,
  - сезонско, за период до 3 месеци, 
  - полугодишно, за период до 6 месеци,  и
- годишно, за период до 1 година, 
(2) Со изминување на периодот на важност на одобрението за поставување на урбаната опрема престанува неговото времетраење.
(3) Барателот може да поднесе ново одобрение за поставување на урбана опрема  15 дена пред истекот на времетраењето на постојното одобрение.
(4) Доколку времетраењето на важноста на одобрението за поставување на урбаната опрема истече и/или барателот согласно ставот (3) од овој член не поднесе ново барање за издавање на одобрение за поставување на урбана опрема, Носителот на одобрението за поставување на урбана опрема е должен да ја отстрани урбаната опрема во рок од 3 дена, од изминување на важноста на одобрението за поставување на урбана опрема, во спротивно истата ќе биде отстранета од Општина Кочани, а трошоците за извршување ќе бидат на товар на Носителот на одобрението за поставување на урбана опрема.

Член 38
  	(1) Одобрението за поставување на урбана опрема може да престане да важи и пред истекот на времето за кое е дадено доколку:  
- урбаната опрема е поставена спротивно на издаденото одобрение за нејзино поставување,
- се врши дејност чие вршење не е допуштено на дадена локација, 
- барателот навел погрешни и/или невистинити  податоци при поднесувањето на барањето,
- барателот извршил промена на запишаните дејности во Централниот регистар на Република Северна Македонија 
- не се постапува по акти и укажувања на надлежни инспекциски органи,
- со вршењето на дејноста повреди други законски прописи. 
(2) Во случаите од став 1 на овој член, издаденото одобрение го одзема Градоначалникот на Општина Кочани со решение.
(3) Во случаите од став 1 на овој член, ново одобрение на истиот барател нема да му биде издадено во период од 6 месеци од денот на одземањето на одобрението. 

VI. ПОСТАПКА ЗА ДОБИВАЊЕ НА ОДОБРЕНИЕ ЗА ПОСТАВУВАЊЕ НА УРБАНА ОПРЕМА

Член 39
(1) Постапка за добивање на одобрение за поставување на урбана опрема може да покрене секое физичко или правно лице што има намера да постави урбана опрема на јавна површина (во понатамошниот текст: барател) на подрачјето на општина Кочани, со поднесување на барање до Градоначалникот на Општина Кочани.
(2) Заинтересираниот субјект во барањето го наведува времетраењето и локацијата/местото за кое бара добивање на одобрение за поставување на урбана опрема.

Член 40
     (1) За добивање на одобрение за поставување на урбана опрема, заинтересираното правно или физичко лице поднесува барање до Градоначалникот на Општина Кочани и доказ од соодветниот регистар каде што е регистриран субјектот - Решение од Централен регистар не постаро од 6 месеци - за правни лица, а за физички лица доказот се доставува само ако се регистрирани за вршење на дејност во Централен регистар.
     (2) Општина Кочани при издавање на одобрение за поставување на урбана опрема, а во зависност од видот на урбаната опрема за која барателот бара одбрение за поставување, може да побара барателот да достави и Елаборат за поставување на урбаната опрема, во 3 примероци, со графички и текстуален дел.


Член 41
(1) Постапката по барањето за поставување на урбана опрема ја спроведува   надлежниот сектор во Општина Кочани - Секторот за урбанизам, заштита на животна средина и комунални работи.
(2) Градоначалникот на Општина Кочани донесува одобрение за поставување на урбана опрема, во рок од 15 дена од денот на прием на барањето за поставување на урбана опрема, доколку доставената документација од барателот е комплетна и се исполнети условите за поставување на урбана опрема.
(3) Доколку барањето за поставување на урбана опрема е некомплетно или документацијата има недостатоци, надлежниот сектор го известува барателот да го комплетира барањето, односно да ја усогласи документацијата во рок од 5 дена, од приемот на известувањето. Овој рок не се засметува во рокот на одлучување по поднесеното барање утврден во ставот 2 на овој член. Доколку барателот не постапи во наведениот рок, барањето се одбива со решение на Градоначалникот. 
(4) За урбаната опрема - рекламни и информативни табли и паноа, доколку поднесеното барање на барателот е комплетно, надлежниот сектор го известува барателот во рок од 5 дена да достави доказ за извршена уплата на надоместок за поставување на натписи и рекламни табли – паноа пресметан согласно Одлуката за  утврдување на висината на надоместок за поставување на натписи и рекламни табли – паноа на подрачјето на Општина Кочани и доказ за извршена уплата на комунална такса за истакнување на реклами пресметан согласно Законот за комунални такси. Овој рок не се засметува во рокот на одлучување по поднесеното барање утврден во ставот 2 на овој член.
(5) По доставување на доказите од ставот 4 на овој член, Градоначалникот на Општина Кочани издава одобрение за поставување на урбана опрема - рекламни и информативни табли и паноа. 
(6) Доколку барателот не ги достави доказите од ставот 4 на овој член барањето за поставување на урбана опрема- рекламни и информативни табли и паноа се одбива со решение на Градоначалникот. 

                                                                   VII. НАДЗОР

Член 42
(1) Инспекциски надзор над спроведувањето на оваа одлука вршат овластените градежни инспектори и комунални инспектори на Општина Кочани, во рамките на нивните законски надлежности и овластувања и согласно пропишаните законски и подзаконски прописи, како други органи и инспекциски  служби (комунални редари), во согласност со закон, а за утврдените прекршоци и неправилности спроведуваат постапки, односно преземаат дејствија, изрекуваат санкции, во согласност со пропишаните законски и подзаконски прописи.


VIII. ПРЕОДНИ И ЗАВРШНИ ОДРЕДБИ

Член 43
Водењето на постапките за издавање на одобрение за поставување на урбана опрема на подрачјето на Општина Кочани, ќе се врши во согласност со Одлуката за утврдување на критериуми и стандарди за поставување на урбана опрема на подрачјето на општина Кочани, а за поставување на урбана опрема-рекламни натписи, рекламни табли, рекламни и информативни паноа на подрачјето на општина Кочани и во согласност со Одлуката за утврдување на висината на надоместок за поставување на натписи и рекламни табли – паноа, и согласно пропишаните закони и подзаконски акти.					                                                   
        II.
          Програмата влегува во сила осмиот ден од денот на објавувањето во „Службен гласник“ на Општина Кочани“.

Бр.09-1824/1                                                     Претседател
22.12.2025 година                           на Советот на Општина Кочани,
К о ч а н и                                                        Александар Андов

